Man sewe keer naby kleinhoewes geskietDie polisie op die toneel. Foto: Verskaf ŉ 35-jarige man is Dinsdagaand tussen kleinhoewes buite Heidelberg in Gauteng doodgeskiet. Kapt. Thivhulawi Tshilate, polisiewoordvoerder, het aan Maroela Media gesê die voorval het omstreeks 21:30 op ŉ pad tussen kleinhoewes in die Driemanskap-gebied, noord van die dorp, plaasgevind. “Die Duduza-polisie het ŉ moordondersoek van stapel gestuur nadat hulle die man se liggaam in ŉ plas bloed aangetref het. Hy is sewe keer in sy kop en bolyf geskiet en is deur paramedici van Emer-G-Med op die toneel dood verklaar,” het Tshilate gesê. Tshilate het gesê die polisie het op klagtes van ŉ skietery langs die Driemanskap-treinstasie gereageer en met hul aankoms die man se liggaam in die pad aangetref. Die motief vir die skietery is onbekend. Die skieter of skieters is ook onbekend en word deur die polisie gesoek. ŉ Familielid van die oorledene het hom reeds uitgeken. Sy identiteit mag egter nog nie bekend gemaak word alvorens al sy familielede van die dood in kennis gestel is nie. Die polisie het ŉ beroep op die gemeenskap gedoen om met inligting na vore te kom wat die polisie in hul ondersoek kan bystaan. Bel die polisie by 0860 010 111 of stuur ŉ SMS na 32211.